अभिनव बिंद्रा का नाम भारत रत्न के लिए प्रस्तावित  
भारतीय राइफल संघ ने निशानेबाज अभिनव बिंद्रा का नाम देश के सबसे बड़े नागरिक सम्मान-भारत रत्न के लिए प्रस्तावित किया है।
भारतीय राइफल संघ (एनआरएआई) ने सोमवार को देश के लिए एकमात्र व्यक्तिगत ओलिंपिक स्वर्ण जीतने वाले निशानेबाज अभिनव बिंद्रा का नाम देश के सबसे बड़े नागरिक सम्मान-भारत रत्न के लिए प्रस्तावित किया है।  एनआरएआई ने खेल मंत्री अजय माकन द्वारा इस घोषणा के बाद बिंद्रा का नाम भारत रत्न के लिए प्रस्तावित किया है कि अब खिलाड़ी भी सर्वोच्च नागरिक सम्मान के हकदार हो सकते हैं। इसके लिए इस सम्मान को पाने वालों की योग्यताओं में जरूरी संशोधन किए गए हैं।  एनआरएआई महासचिव राजीव भाटिया ने कहा, "एनआरएआई ने खेल मंत्रालय को एक पत्र के माध्यम से यह सूचित किया है कि वह बिंद्रा का नाम भारत रत्न के लिए आगे कर रहा है।"  एनआरएआई के मुताबिक बिंद्रा इस सम्मान को पाने वाले खिलाड़ियों के बीच काफी सशक्त उम्मीदवार हैं और अगर ऐसा हुआ तो देश में निशानेबाजी को काफी बढ़ावा मिलेगा।  जर्मनी में रहकर ओलिंपिक की तैयारियों में जुटे बिंद्रा ने कहा कि भारत रत्न के लिए उनका नाम प्रस्तावित किया जाना ही उनके लिए सम्मान की बात है।  उल्लेखनीय है कि केंद्र सरकार ने बीते सप्ताह खिलाड़ियों को देश के सबसे बड़े नागरिक सम्मान से नवाजे जाने का रास्ता साफ किया था। इसके लिए सरकार ने इस सम्मान के लिए जरूरी योग्यताओं में संशोधन किया था।  माकन ने बीते शुक्रवार को कहा था कि सरकार ने उनके अनुरोध को स्वीकार करते हुए जरूरी योग्यताओं में इस बात को भी शामिल कर लिया गया है कि यह सम्मान उन लोगों को भी दिया जा सकेगा, जिन्होंने किसी भी क्षेत्र में अपने उत्कृष्ट प्रयासों से देश का नाम रोशन किया है।  इससे पहले, यह सम्मान उन्हीं लोगों को दिया जाता था जिन्होंने कला, साहित्य और सार्वजनिक क्षेत्र में उत्कृष्ट कार्य किए हों।